আলোচ্য এ মন্দিরের সামনেই চিৎপুর রোডের অপর প্রান্তে রয়েছে এই মিত্র পরিবারেরই প্রতিষ্ঠিত সিদ্ধেশ্বরী কালীর পশ্চিমমুখী দালান মন্দির। ডানিয়েলদের আঁকা গোবিন্দরামের মন্দির-দৃশ্যের ভিন্ন ভিন্ন প্রেক্ষিতে আঁকা দু’টি ছবিতেই যেখানে একটি আটচালা মন্দির দর্শিত হয়েছে ঠিক সেই স্থানটিতেই দেখা যাচ্ছে পরিবর্তিত রূপে এই বর্তমান মন্দিরটির অধিষ্ঠান। তবে পূর্বতন স্থাপত্যের বদলে বর্তমান স্থাপত্যের এ মন্দিরটি কবে প্রতিষ্ঠিত হয়েছে তার কোনও সাল-তারিখের হিসেব না পেলেও, দেবীর সেবায়িত মুখুজ্জে পরিবার যে ১৮৮৩ খ্রিস্টাব্দ থেকে এর পরিচালনভার পেয়েছিলেন সে সম্পর্কিত একটি মার্বেল-ফলক আজও দেওয়ালে বিদ্যমান।